b'\n_START_ARTICLE_\nS\xc3\xb8ren Gudmann\n_START_PARAGRAPH_\nS\xc3\xb8ren Gudmann (f\xc3\xb8dt 26. november 1961) er bjergbestiger og civilingeni\xc3\xb8r._NEWLINE_Som den f\xc3\xb8rste dansker gennemf\xc3\xb8rte S\xc3\xb8ren Gudmann i 2005 bedriften at bestige de h\xc3\xb8jeste bjerge p\xc3\xa5 samtlige syv kontinenter (Seven Summits). Han gennemf\xc3\xb8rte de syv bestigninger inden for et tidsrum p\xc3\xa5 blot 193 dage, hvilket kun er gjort hurtigere af amerikaneren Vernon Tejas, der gennemf\xc3\xb8rte de samme syv bestigninger i henhold til den originale Bass-liste p\xc3\xa5 187 dage._NEWLINE_Den 14. maj 2006 stod S\xc3\xb8ren Gudmann p\xc3\xa5 toppen af Puncak Jaya p\xc3\xa5 New Guinea (Indonesien), hvorefter han ogs\xc3\xa5 havde gennemf\xc3\xb8rt de syv bestigninger i henhold til Messner-listen. Forskellen p\xc3\xa5 de to lister er, at mens den originale Bass-liste er baseret p\xc3\xa5 det australske bjerg Kosciuszko (2.229 m) som det h\xc3\xb8jeste p\xc3\xa5 det australske kontinent, inddrager Messner-listen bjerget Puncak Jaya (el. Carstensz Pyramid) p\xc3\xa5 den indonesiske del af New Guinea ud fra den betragtning at New Guinea ligger p\xc3\xa5 den australske kontinentalplade, og dermed geologisk er en del af det australske kontinent. S\xc3\xb8ren Gudmann er medlem af De Berejstes Klub.'